b'\n_START_ARTICLE_\n719 Albert\n_START_SECTION_\nOdkritje\n_START_PARAGRAPH_\nAsteroid je odkril avstrijski astronom Johann Palisa 3. oktobra 1911 na Dunaju . Imenuje se po enem izmed dobrotnikov, ki so pomagali observatoriju na Dunaju, Salomonu von Rothschildu, ki je umrl nekaj mesecev pred odkritjem. Zaradi nenatan\xc4\x8dnosti v izra\xc4\x8dunu tirnice, so asteroid\xc2\xa0\xc2\xbbizgubili\xc2\xab\xc2\xa0in ga niso ve\xc4\x8d na\xc5\xa1li do leta 2000. Takrat ga je ponovno na\xc5\xa1el Jeffrey Larsen v okviru projekta Spacewatch . Ko so ga ponovno na\xc5\xa1li, so mislili, da je to nov asteroid in so mu dali za\xc4\x8dasno ime 2000 JW\xe2\x82\x88 . Asteroid Albert je bil zadnji izgubljeni o\xc5\xa1tevil\xc4\x8deni asteroid. Po novej\xc5\xa1ih izra\xc4\x8dunih so ugotovili, da je njegova obhodna doba 4,23 let in ne 4,1 let. To je bil tudi osnovni vzrok za\xc2\xa0\xc2\xbbizgubo\xc2\xab\xc2\xa0asteroida .\n_START_SECTION_\nLastnosti\n_START_PARAGRAPH_\nAsteroid Albert obkro\xc5\xbei Sonce v 4,26 letih. Njegova tirnica ima izsrednost 0,552 nagnjena pa je za 11,555\xc2\xb0 proti ekliptiki. Njegov premer je 2,4 km, okoli svoje osi se zavrti v 5,802 h . Ve\xc4\x8dino podatkov o asteroidu so pridobili po ponovnem odkritju. Leta 2001 se je gibal blizu Zemlje in so ga lahko opazovali pri razli\xc4\x8dnih faznih kotih. Pri tem so izra\xc4\x8dunali tudi njegov \xc4\x8das vrtenja okoli osi (5,802 ur). Predpostavili so tudi, da ima albedo okoli 0,12 in magnitudo 15,43, kar je dalo za njegov premer okoli 2,8 km . Druga skupina opazovalcev je uporabila magnitudo 15,8 in albedo 0,15, kar pa je za premer dalo 2,4 km . Z uporabo Teleskopa Hale so R. P. Binzel in sodelavci ocenili, da pripada asteroidom tipa S .'